b'\n_START_ARTICLE_\nMeldal presteg\xc3\xa5rd\n_START_PARAGRAPH_\nMeldal presteg\xc3\xa5rd eller Gr\xc3\xb8tte presteg\xc3\xa5rd ligger nordvest for Meldal kirke, p\xc3\xa5 den andre siden av fylkesvei 501._NEWLINE_Kirkestedet er fra middelalderen, og presteg\xc3\xa5rden ble flyttet til sitt n\xc3\xa5v\xc3\xa6rende sted rundt midten av 1700-tallet. Under prost Jacob von der Lippe Parelius (1793\xe2\x80\x931818) ble den bygget ut til et storsl\xc3\xa5tt anlegg med lysthus, barokkhage og alleer. Presteg\xc3\xa5rdstunet, som er omkranset av bygninger, er p\xc3\xa5 flere m\xc3\xa5l. Noe av bygningsmassen har v\xc3\xa6rt fornyet siden Parelius\xe2\x80\x99 tid. Jorden er forpaktet bort._NEWLINE_Hovedbygningen ble oppf\xc3\xb8rt i 1905\xe2\x80\x9306, og driftsbygningen er fra 1827. Ellers er borgstue/forpakterbolig, stabbur, vognskjul, lysthus og jordkjeller/potetkjeller fra 1700-tallet. Sistnevnte omtales gjerne som landets f\xc3\xb8rste s\xc3\xa5danne._NEWLINE_Dette er en av fem presteg\xc3\xa5rder som Opplysningsvesenets fond har utarbeidet b\xc3\xb8ker om.'